Skoleregler Balsfjord kommune



Et bilde som inneholder tekst, Font, logo, skjermbilde

Automatisk generert beskrivelse

|  |  |  |  |
| --- | --- | --- | --- |
| **Endringsprotokoll** | **Avsnitt** | **Beskrivelse av endringer** | **Referanse** |
|  |  | *Nytt reglement. Forskrift trer i kraft 1.aug. 2024.* | *K-styret* |

Hjemmel: Fastsatt av kommunestyret i Balsfjord kommune 24.juni 2024 med hjemmel lov 9. juni 2023 nr. 30 om grunnskolen og den vidaregåande opplæringa (opplæringslova) § 2-2 fjerde og femte ledd.

**§ 1 Formål og virkeområde**

Skolereglene skal være ett av flere bidrag for et trygt og godt skolemiljø som fremmer helse, inkludering, trivsel og læring for alle elever i grunnskole, leksehjelp og SFO.

Barnets beste skal være et grunnleggende hensyn i alle avgjørelser som berører skolens elever.

Skolereglene skal bidra til å skape tydelige og trygge rammer og et godt forhold mellom elever, mellom elever og skolens ansatte og for skole-hjem-samarbeidet.

Forskriften gir informasjon om hvilke skoleregler som gjelder for grunnskolene i Balsfjord kommune, og gjelder alle aktiviteter som skolen har ansvaret for, også på tilsyn, SFO, leksehjelp, skoleveien og på skolebussen.

Skolereglene er også gjeldende for skolens digitale plattformer utenfor skoletida. Reglementet gjelder i alle typer undervisningslokaler, fellesrom og utearealer, også utenfor skolens område i skoletida.

Skolen skal sørge for at elever, foresatte og alle skolens ansatte er kjent med kommunens skoleregler. Den enkelte skole, inkludert SFO, skal i tillegg lage egne trivselsregler som er basert på disse skolereglene og tilpasset skolens behov. Disse skal lages i samarbeid med ansatte, elever og foresatte.

Rektor beslutter de lokale reglene etter at ansatte, elever og foresatte har blitt tatt med på råd. Ved eventuell motstrid er forskrift om skoleregler overordnet den enkelte skoles lokale regler.

Skolereglene er en del av internkontrollen og skal tydeliggjøre hva som er akseptabel oppførsel i skolesamfunnet og hvilke konsekvenser det får å ikke rette seg etter felles regler.

Skolereglene har først og fremst elevene som målgruppe, og reglene skal være lette å forstå.

Forskriften gjelder for elever i grunnskole, leksehjelp og SFO i Balsfjord kommune fra 01.08.2024.

**§ 2 Organisering av skoledemokratiet**

Elever har rett til medvirkning i alt som gjelder dem selv, rett til å ytre sine meninger og rett til å bli hørt. Skolen skal samarbeide med foresatte om opplæringa til elevene.

Elever og foresatte skal involveres i planlegging, gjennomføring og vurdering av skolens virksomhet. Dette gjelder spesielt saker som angår skolemiljø, kvalitetsutvikling av opplæringa, fastsettelse av skoleregler og hvordan skoledemokratiet skal organiseres. Formålet med involveringa er et velfungerende skoledemokrati.

Den enkelte grunnskole skal ha et elevråd som er valgt av elevene ved skolen og et foreldreutvalg som er valgt av foresatte på skolen. Elever og foresatte kan ifølge opplæringsloven § 10-5, velge å organisere seg på annen måte.

Kommunen kan selv fastsette hvilke andre brukerorgan skolene skal ha etter opplæringsloven § 10-5.

Den enkelte skole i Balsfjord skal ha et samarbeidsutvalg satt sammen av 2 representanter fra foresatte (FAU), 2 representanter fra elevene (leder i elevrådet og en annen representant fra elevrådet), 1 politisk valgt representant som representerer kommunen som skoleeier, 1 representant for pedagogisk ansatte, 1 representant fra andre ansatte og skolens rektor. Samarbeidsutvalget skal få informasjon fra skolen om pedagogiske og administrative saker som angår elevene, delta i arbeid med planer for skolemiljøet og kan uttale seg i saker som gjelder skolemiljøet. Elevene har møte- og talerett i disse drøftingene. Elevene skal ikke delta i behandling av saker som omfatter taushetsplikten.

**§ 3 Dine plikter som elev (orden og oppførsel)**

Som elev har du plikt til å følge skolereglene. Skolen skal ta hensyn til læringsmiljøet på skolen og den enkelte elevs forutsetninger når orden og oppførsel vurderes.

**§ 3-1 Krenkende ord og handlinger, mobbing (oppførsel)**

Du skal vise hensyn og respekt for andre, også på digitale plattformer.

Det er ikke lov å gjøre handlinger som fysisk og psykisk rammer medelever og andre personer på en negativ måte.

Du skal ikke bruke stygt språk, negative kallenavn, latterliggjøre, spre rykter, bruke negativt kroppsspråk eller andre krenkende ord og handlinger overfor medelever eller andre personer. Det er heller ikke lov å utestenge noen.

Det er ikke lov å ta bilder, filme eller gjøre lydopptak uten samtykke. For barn under 13 år er det alltid foresatte som skal gi samtykke.

**§ 3-2 Arbeidsro (oppførsel)**

Alle må holde arbeidsro i timene og vise respekt for eget og andres læringsmiljø. Du skal møte medelever og voksne med vennlighet og respekt. Du skal følge beskjeder eller pålegg fra rektor, fagleder/inspektør, lærere, fagarbeidere, assistenter og andre voksne som jobber ved skolen.

**§ 3-3 Delta aktivt i opplæringa (orden)**

Det forventes at elever:

1. møter presis til undervisning og andre avtaler
2. gjør pålagt skolearbeid til avtalt tid
3. har med nødvendig utstyr for opplæringen
4. tar godt vare på digitalt utstyr, skolebøker, annet undervisningsmateriell og eiendeler som tilhører skolen eller andre
5. bidrar til å holde inne- og uteområder rent og ryddig. Skolens eiendom, inventar og utstyr skal behandles med forsiktighet
6. følger med i undervisningen uten å være på sosiale medier eller forstyrre undervisningen på annen måte

Elever kan bli pålagt å gjøre skolearbeid utenom skoletiden (lekser) jf. opplæringsloven §10-6. Lekser skal inngå i skolens opplæring og tilpasses elevenes faglige og sosiale forutsetninger. Skolen må ta hensyn til at elever har rett til hvile og fritid.

**§ 3-4 Oppholde deg på skoleområdet (oppførsel)**

Dersom ikke noe annet er bestemt fra skolens side, skal alle elever oppholde seg på skoleområdet hele skoledagen, også i pausene. I særskilte tilfeller kan du bli pålagt å oppholde deg på en bestemt del av skoleområdet.

**§ 3-5 Bruk av sykkel, rulleskøyter, rullebrett, sparkesykkel eller tilsvarende (oppførsel)**

Elever som sykler/sparker til og fra skolen må parkere syklene/sparkene på anvist sted. Sykler kan ikke benyttes i friminutt med mindre det er lagt til rette for og gitt tillatelse til det fra skolens side. Det oppfordres til å bruke sykkelhjelm på skoleveien og er påbudt i skoletida/SFO-tid og tilsynstid**.**

**§ 3-6 Skadelige gjenstander (oppførsel)**

Det er forbudt å bringe med seg farlige eller ulovlige gjenstander, våpen eller gjenstander med potensiale for skade, til skolens område. Ulovlige gjenstander og våpen blir inndratt og levert til politiet. Farlige gjenstander blir inndratt og utlevert til foresatte.

**§ 3-7 Godteri og brus, inkludert energidrikk (oppførsel)**

Godteri og brus kan kun tas med på skolen når det er lagt opp til det fra skolens side. Energidrikk er ikke tillatt i skoletida eller på arrangement i skolens regi.

**§ 3-8 Rusmidler (oppførsel)**

Det er forbudt å ha med, bruke eller være påvirket av rusmidler i skoletida eller på arrangement i skolens regi. Dette gjelder også tobakksprodukter/snus/e-sigaretter. Alkohol, rusmidler og brukerutstyr vil bli inndratt. Mindreårige har ikke rett til å få disse tilbake, men kan leveres til foresatte. Ulovlige rusmidler og brukerutstyr overleveres til politiet.

**§3-9 Fusk og plagiering (oppførsel)**

Du skal bruke kunnskap og evner til å lære og prestere på en ærlig måte. Det er ikke lov å fuske eller forsøke å fuske på innleveringer og prøver. Kunstig intelligens skal ikke brukes til juks eller urettmessig fordel.

**§ 3-10 Bruk av privat datautstyr og mobiltelefon (oppførsel)**

Elever skal som hovedregel levere inn sine private mobile enheter hver morgen. Enhetene leveres ut igjen ved endt skoledag. Private mobiltelefoner, PC-er, smartklokker, nettbrett eller annet utstyr med nettilgang kan kun benyttes etter avtale med lærer i særskilte tilfeller. Mobile enheter som brukes i strid med forskriften inndras midlertidig.

**§ 3-11 Det er forbudt å bruke plagg som dekker ansiktet (oppførsel)**

Elever skal ikke bruke plagg som dekker hele ansiktet eller deler av det i opplæring, i skolefritidsordning eller når de får leksehjelp. Forbudet gjelder ikke tildekking ved hensyn til vær, helse eller trygghet, f.eks. på grunn av kulde, sol, munnbind, bandasjer eller verneutstyr. Tildekking er tillatt dersom det har et pedagogisk eller sosialt formål. Forbudet gjelder ikke i friminutt, pauser eller på skoleveien jf. opplæringsloven §27-2.

**§ 4 Reaksjoner dersom skolereglene brytes**

Dersom en elev bryter skolereglene, kan det føre til ett eller flere tiltak. Alle reaksjoner må stå i forhold til alvorlighetsgraden. Det er ikke lov å bruke kollektiv avstraffelse.

1. (1) Elever kan bli pålagt å delta i konfliktløsningssamtale
2. (2) Elever kan bli satt under forsterket tilsyn
3. (3) Gjenstander som ikke er tillatt, kan bli inndratt, og skal som hovedregel hentes av foresatte
4. (4) Skriftlig varsel til ungdomsskoleelever om at eleven står i fare for å få nedsatt ordens- og/eller oppførselskarakter. Ved gjentatte eller alvorlige brudd på en eller flere skoleregler, kan karakteren i orden og/eller atferd settes ned. Det skal tas hensyn til elevens forutsetninger
5. (5) Bortvisning:

* Ved gjentatte eller alvorlige brudd på skolereglene, kan rektor bortvise elever på 8.-10. trinn fra undervisningen i inntil 3 dager.
* Rektor kan også bortvise elever på 1.-7. trinn for enkelttimer eller for resten av dagen.
* Foresatte skal få melding før en elev på 1.-7. trinn blir vist bort for resten av dagen.
* Rektor kan delegere myndighet til lærere om å kunne bortvise elever på 1.-7. trinn fra undervisningsøkter de selv har ansvaret for i inntil 2 klokketimer. Elever kan ikke bortvises dersom mindre inngripende tiltak er tilstrekkelige.

(6) I tilfeller der en elev har en oppførsel som går alvorlig ut over tryggheten eller læringen til en eller flere medelever, kan kommunen pålegge skolebytte. Skolebytte kan ikke pålegges dersom mindre inngripende tiltak kan avhjelpe situasjonen.

(7) Ved brudd på forbud mot bruk av plagg som dekker ansiktet, skal elever følges opp med samtale, eventuelt skriftlig advarsel og kan i ytterste konsekvens bortvises etter reglene om bortvisning.

(8) Erstatningsplikt ved skader:

* Ved skade eller tilgrising på skolens eiendom, vil det kunne kreves at eleven

istandsetter, vasker eller betaler erstatning etter reglene i skadeerstatningsloven §§ 1-1 og 1-2. Kommunen kan også politianmelde skade/hærverk.

(9) Som ordensmessig tiltak, kan lærer inndra mobiltelefon fra elev som bryter reglementet for mobiltelefonbruk. Telefonen kan ikke inndras fra eleven utover ordinær skoletid.

(10) Juks eller forsøk på juks ved prøver, tentamen o.l. kan føre til at denne prøven blir ugyldig og at det legges til rette for ny prøve

(11) Dersom det foreligger mistanke om straffbare forhold, skal skolen be politiet om bistand til å gjennomføre kontroll eller andre tiltak. Straffbare forhold kan anmeldes til politiet. Skolen skal så langt det er mulig, varsle foresatte om dette muntlig og skriftlig.

Skolens mandat er å legge til rette for læring og organisering av undervisning. Mindre inngripende tiltak trenger ikke å fastsettes i skolereglene. Dette gjelder f.eks. organisering av elevgrupper, at to elever ikke får sitte ved siden av hverandre, at elever får beskjed om å kle av seg yttertøy i klasserommet eller legge fra seg utstyr som ikke hører hjemme i undervisningen.

**§ 5. Framgangsmåte ved bruk av reaksjoner etter § 4**

1. **Retten til å uttale seg**

Ved bruk av reaksjoner har eleven alltid rett til å uttale seg før avgjørelsen. Hendelsen og regelbruddet må være tilstrekkelig godt undersøkt, jf. krav om god forvaltningsskikk. Skolen skal dokumentere skriftlig grunnlaget for bruken av reaksjon.

Ved behov for samtale, skal skolen sørge for at eleven får snakke med en voksenperson eleven stoler på, og i en situasjon som føles trygg for eleven. Det skal legges til rette for at eleven får gi uttrykk for sitt syn uten påvirkning eller press. Eleven skal alltid å ha fått mulighet til å forklare seg og har en rett til å bli hørt av den som skal ta avgjørelsen.

For at elever skal ha en reell mulighet til å uttale seg fritt, må elever kunne uttale seg uavhengig av foresattes samtykke, og uten at foresatte må informeres på forhånd jf. opplæringsloven §10-2. Elevene skal få informasjon om hva opplysningene brukes til, hvem som får tilgang på opplysningene og eleven skal få uttale seg før det bestemmes om opplysningene skal deles. Dersom skolen vil dele opplysningene de har fått fra eleven med foresatte eller andre, må skolen informere eleven om dette, jf. Barnekonvensjonen art. 16 om barnets rett til personvern.

1. **Foresattes involvering**

Kontaktlærer tar kontakt med foresatte for å informere, undersøke og belyse saken best mulig.

1. **Forsvarlig saksutredning og enkeltvedtak**

Ved alvorlige regelbrudd hvor det brukes reaksjoner som nevnt i § 4, skal saksbehandlingsreglene i forvaltningsloven følges. Det kreves ikke enkeltvedtak ved bortvisning for undervisningsøkter inntil 2 klokketimer.

1. **Rusmidler og gjenstander som er inndratt eller midlertidig fratatt elev**

Ulovlige gjenstander som er inndratt skal overlates til politiet. Øvrige gjenstander som er inndratt skal overlates til foresatte. Gjenstander som midlertidig er fratatt elev skal leveres tilbake til elev ved skoledagens slutt.

**§ 6. Straffbare forhold**

Straffbare forhold kan anmeldes til politiet. Skolen gjør en konkret vurdering om anmeldelse er hensiktsmessig.

**§ 7. Ulykkesforsikring og erstatningsansvar for private eiendeler i skolene**

1. Alle elever er dekket av ulykkesforsikring i skoletida, SFO, leksehjelp, tilsynstid, på skoleveien og under transport som skolen er ansvarlig for.
2. Skolen er ikke ansvarlig for utstyr og ting som elevene har med seg hjemmefra. Kommunen erstatter ikke klær, briller og annet utstyr (f.eks. mobiltelefon) som blir ødelagt, mistet eller stjålet i skoletida. Elevene bringer dette med seg på eget ansvar. Skade og/eller tap må eventuelt dekkes av elevens/foresattes egen forsikring.

**§ 8. Ikrafttredelse**

Forskriften trer i kraft 1. august 2024. Samtidig oppheves Balsfjord kommunens «Forskrift om ordensreglement» fra 01.09.2017 for elever i Balsfjord kommune.